Edwɛkɛ 81: Nyamenle Moalɛ Nu Anwodozo
ASƐƐ menli 50,000 a dule adenle tendenle ne vile Babelɔn hɔle Gyɛlusalɛm a. Noko bɛhɔdwule la, ɛnee Gyɛlusalɛm ɛbɔ bɔkɔɔ. Ɛnee awie biala ɛnde ɛkɛ. Na ɛnee ɔwɔ kɛ Yizilayɛma ne yɛ debie biala fofolɛ.
Ninyɛne mɔɔ bɛlumua bɛyɛle la anu ko a le afɔle mokyea ne. Ɛhye le ɛleka mɔɔ bɛbahola bɛava nane anzɛɛ ninyɛne gyɛne bɛabɔ afɔle bɛamaa Gyihova a. Mekɛ ekyi anzi, Yizilayɛma ne bɔle ɛzonlenlɛ sua ne ɛzilɛ bo. Noko ɛnee agbɔvolɛ mɔɔ dede azɛlɛ mɔɔ bikye bɛ la azo la ɛmkpondɛ kɛ Yizilayɛma ne si ɛzonlenlɛ sua ne. Ɔti bɛbɔle mɔdenle kɛ bɛnwulonwunla bɛ bɛamaa bɛagyakyi. Awieleɛ kolaa ne, agbɔvolɛ ɛhye mɔ manle Pɛhyea belemgbunli fofolɛ ne lile mɛla duale sua ne ɛzilɛ.
Mekɛ hɔle bie. Na ɛnee akee Yizilayɛma ne vile Babelɔn ziale rale la yenyia ɛvolɛ 17. Gyihova zoanle ye ngapezoma Hagae yɛɛ Zɛkalaya kɛ bɛraze menli ne kɛ bɛbɔ sua ne ɛzilɛ bo bieko. Menli ne vale bɛ nwo dole Nyamenle moalɛ zo, na bɛdiele ngapezoma ne. Bɛbɔle ɔ bo kɛ bɛsi sua ne, ɔnvane nwolɛ kɛ ɛnee mɛla kile kɛ bɛmmasi la.
Yemɔti Pɛhyea amɛnlado Tatenae rale rabizale Yizilayɛma ne adenle mɔɔ bɛlɛ kɛ bɛsi ɛzonlenlɛ sua ne la. Yizilayɛma ne zele ye kɛ mɔɔ bɛwɔ Babelɔn la Belemgbunli Saelɛse zele bɛ kɛ: ‘Bɛhɔ Gyɛlusalɛm na bɛhɔzi Gyihova, bɛ Nyamenle ne, ɛzonlenlɛ sua ne.’
Tatenae manle bɛvale kɛlata bɛhɔle Babelɔn bɛhɔbizale saa Saelɛse, mɔɔ ɛnee ɛwu la, amgba hanle zɔ a. Yeangyɛ biala yɛɛ kɛlata vi Pɛhyea belemgbunli fofolɛ ne ɛkɛ ne rale a. Ɔhanle kɛ amgba Saelɛse hanle zɔ. Yemɔti belemgbunli ne hɛlɛle kɛ: ‘Bɛmaa Yizilayɛma ne adenle bɛmaa bɛzi bɛ Nyamenle ne ɛzonlenlɛ sua ne. Na mese wɔ kɛ ɛboa bɛ.’ Wɔ ɛvolɛ kɛyɛ nna anu bɛwiele ɛzonlenlɛ sua ne si, na Yizilayɛma ne anye liele kpole.
Ɛvolɛ dɔɔnwo pɛle nu. Bɛwiele ɛzonlenlɛ sua ne si la ye ɛvolɛ asɛɛ 48 ɛne. Na ɛnee menli mɔɔ wɔ Gyɛlusalɛm la le ehyiavolɛma, na ɛnee suakpole ne azo yɛɛ Nyamenle ɛzonlenlɛ sua ne ɛnle kɛnlɛma fee zɛ. Wɔ Babelɔn ɛkɛ ne, Yizilayɛnli Ɛzela ranwunle ɛhyianlɛ mɔɔ ɔhyia kɛ bɛsiezie Nyamenle ɛzonlenlɛ sua ne la. Ɔti ɛze mɔɔ ɔyɛle a?
Ɛzela hɔnwunle Pɛhyea belemgbunli, Atazɛzɛse, na belemgbunli atikunlukɛnlɛma ɛhye manle Ɛzela ahyɛlɛ ninyɛne dɔɔnwo manle ɔvale ɔziale ɔhɔle Gyɛlusalɛm. Ɛzela zɛlɛle Yizilayɛma mɔɔ wɔ Babelɔn la kɛ bɛboa ye bɛmaa ɔva ahyɛlɛ ninyɛne ne mɔ ɔhɔ Gyɛlusalɛm. Menli kɛyɛ 6,000 a liele dole nuhua kɛ bɛkɛhɔ a. Ɛnee bɛlɛ dwɛtɛ fufule nee nvutuke yɛɛ ninyɛne gyɛne mɔɔ sonle bolɛ la dɔɔnwo bɛsoa bɛkɔ.
Ɛzela arɛle bɔle, ɔluakɛ ɛnee nindavoma dɔɔnwo wɔ adenle nu. Ɛnee menli ɛhye mɔ bahola aza bɛ alie bɛ dwɛtɛ fufule ne nee bɛ nvutuke ne mɔ, na bɛahu bɛ. Yemɔti Ɛzela vɛlɛle menli ne na ɔyiale bɛ, kɛmɔ yɛnwu ye wɔ nvoninli ye anu la. Akee bɛzɛlɛle Gyihova kɛ ɔbɔ bɛ nwo bane wɔ bɛ adenle tendendenlenle ne mɔɔ bɛtu bɛazia bɛahɔ Gyɛlusalɛm la anu.
Gyihova bɔle bɛ nwo bane. Na bɛvale bɛ nwo kɔlɔɔnwo bɛhɔdwule Gyɛlusalɛm, wɔ mekɛ mɔɔ ɛnee bɛdu adenle toonwo siane nna la. Asoo ɛhye ɛngile kɛ Gyihova kola bɔ bɛdabɛ mɔɔ bɛfa bɛ nwo bɛto ɔ nwo zo bɛkpondɛ moalɛ la anwo bane ɔ?
Ɛzela tile 2 kɔdwu 8.
Kpuyia
- Menli nyɛ a dule adenle tendenle ne vile Babelɔn ziale hɔle Gyɛlusalɛm a, na duzu a bɛnwunle ye mekɛ mɔɔ bɛhɔdwule la ɛ?
- Mɔɔ Yizilayɛma ne hɔdwule la, duzu a bɛbɔle ye ɛzilɛ bo a, na boni a bɛ agbɔvolɛ ne mɔ yɛle a?
- Hagae nee Zɛkalaya a le nwane mɔ, na duzu a bɛhanle bɛhilele menli ne a?
- Duzu ati a Tatenae manle bɛvale kɛlata bɛhɔle Babelɔn a, na duzu mualɛ a ɔ sa hanle ye a?
- Mɔɔ Ɛzela nwunle ɛhyianlɛ mɔɔ ɔhyia kɛ bɛsi Nyamenle ɛzonlenlɛ sua ne la, duzu a ɔyɛle a?
- Duzu anwo nzɛlɛlɛ a Ɛzela ɛlɛyɛ wɔ nvoninli ne anu a, kɛzi bɛbuale ye nzɛlɛlɛ ne ɛ, na duzu a yɛsukoa yɛfi nu a?
Kpuyia bieko
- Kenga Ɛzela 3:1-13.
Saa yɛkɔ ɛleka mɔɔ Nyamenle azonvolɛ asafo ɛnle ɛkɛ la a, boni a ɔwɔ kɛ yɛkɔ zo yɛyɛ a? (Ɛzela 3:3, 6; Gyi. 17:16, 17; Hib. 13:15)
- Kenga Ɛzela 4:1-7.
Duzu neazo a Zɛlubabɛle yɛle manle Gyihova menli wɔ diedi mɔɔ di afonla la nwo ɛ? (Ade. 34:12; 1 Kɔl. 15:33; 2 Kɔl. 6:14-17)
- Kenga Ɛzela 5:1-5, 17 nee 6:1-22.
Duzu ati a dwazotiama ne angola ammaa bɛangyakyi ɛzonlenlɛ sua ɛzilɛ gyima ne ɛ? (Ɛzela 5:5; Aye. 54:17)
Adenle boni azo a mɔɔ Dwuu mrenya mgbanyima ne mɔ yɛle la wula Keleseɛne mgbanyima anwosesebɛ maa bɛkpondɛ Gyihova ɛkɛ adehilelɛ wɔ mekɛ mɔɔ bɛkɛyia dwazotiama la ɛ? (Ɛzela 6:14; Edw. 32:8; Wulo. 8:31; Gye. 1:5)
- Kenga Ɛzela 8:21-23, 28-36.
Duzu neazo a Ɛzela yɛle mɔɔ ɔbayɛ kpalɛ kɛ yɛsukoa kolaa na yɛava yɛ nwo yɛawula debie bie ɛyɛlɛ nu a? (Ɛzela 8:23; Edw. 127:1; Mrɛ. 10:22; Gye. 4:13-15)
sun_Latn twi_Latn twi_Latn bam_Latn dyu_Latn twi_Latn twi_Latn twi_Latn bam_Latn twi_Latn tso_Latn tpi_Latn twi_Latn bam_Latn nso_Latn bam_Latn twi_Latn twi_Latn luo_Latn kmb_Latn twi_Latn kmb_Latn twi_Latn xho_Latn ewe_Latn twi_Latn kmb_Latn bam_Latn